Kannabisteltan varustelusta sakot - mies sai tuomion huumerikoksen valmistelusta

Poliisi takavarikoi löytämänsä kannabiskasvit. Kuvan kasvit eivät liity Siilinjärven tapaukseen. Matti Vassinen

Asta Tenhunen

Siilinjärveläinen 30-vuotias mies sai harvinaisen tuomion, kun Pohjois-Savon käräjäoikeus tuomitsi hänet yli tuhannen euron sakkoihin huumausainerikoksen valmistelusta. Kyseinen rikosnimike on Suomessa käytössä harvoin.

Asiassa on kyse siitä, että esimerkiksi kannabiksen kasvatukseen soveltuvien tarvikkeiden hankinta ja hallussapito voi johtaa rangaistukseen, vaikka paikalta ei löytyisikään lainkaan kannabiskasveja.

Poliisit löysivät kannabiskasvattamon ilman kasveja miehen asunnosta Siilinjärveltä viime marraskuussa.

Miehellä oli asunnossaan sisällä muun muassa teltta, johon oli asennettu kaksi suurtehovalaisinta ajastimella, tuuletin sekä ilmanpoistoputki suodattimella. Lisäksi hänellä oli teltassa valmiina kolme vesiviljelyruukkua, jotka oli varustettu vesipumpuilla.

Mieheltä oli löytynyt hallustaan myös vähäinen määrä kannabiksen kukintoja sekä hasisöljyä.

Oikeudessa mies selitti, että hän kasvattaa kotonaan chiliä ja maustekasveja ja että häneltä löytyneet huumeet hän oli poiminut talteen kadulta, etteivät lapset koske niihin.

Oikeus totesi, ettei yleisen elämänkokemuksen mukaan ole uskottavaa, että asunnon kasvatusolosuhteet olisi tehty muuta kuin huumeiden kasvattamista varten.

Myöskään huumeiden löytäminen kadulta ja omaan taskuun laittaminen ei ollut uskottavaa.

Käräjäoikeus tuomitsi miehen huumausainerikoksen valmistelusta ja huumausaineen käyttörikoksesta 35 päiväsakkoon, josta tuli maksettavaa 1 050 euroa.